KOMISIJOS REGLAMENTAS (EB) Nr. 2031/2004
2004 m. lapkričio 26 d.
pradedantis konkursą dėl grąžinamosios išmokos už visiškai nulukštentų trumpagrūdžių, vidutinių grūdų ir ilgagrūdžių A ryžių eksportą į kai kurias trečiąsias šalis nustatymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1785/2003 dėl bendro ryžių rinkos organizavimo (1), ir ypač į jo 14 straipsnio 3 dalį,
kadangi:
(1)
Ištyrus tiekimo balansą paaiškėjo, kad gamintojai turi eksportuotinų ryžių atsargų. Tokia padėtis galėtų padaryti žalą natūraliai kainų raidai per 2004-2005 prekybos metus.
(2)
Siekiant atitaisyti tokią padėtį, reikėtų skirti grąžinamąsias išmokas už eksportą į zonas, kurioms maisto produktai gali būti tiekiami iš Bendrijos. Dėl tam tikros ryžių rinkos padėties reikėtų apriboti kiekius, už kuriuos skiriamos grąžinamosios išmokos, ir šiuo tikslu reikėtų konkurso tvarka nustatyti eksporto grąžinamosios išmokos dydį.
(3)
Reikėtų nurodyti, kad šiam konkursui yra taikomos 1975 m. kovo 6 d. Komisijos reglamento (EEB) Nr. 584/75, nustatančio išsamias konkursų dėl eksporto grąžinamųjų išmokų už ryžius sistemos taikymo taisykles (2), nuostatos.
(4)
Siekiant darniau administruoti rinkas, konkurse reikėtų apsiriboti kai kurioms Komisijos reglamento (EEB) Nr. 2145/92 (3) priede numatytomis zonomis.
(5)
1998 m. gruodžio 22 d. Komisijos reglamento (EB) Nr. 2808/98, nustatančio išsamias žemės ūkio pinigų politikos sistemos taikymo taisykles eurui žemės ūkyje (4), 14 straipsnyje numatyta, kad pasiūlymų, pateikiamų į konkursus, rengiamus pagal teisės aktus dėl bendrosios žemės ūkio politikos, suma turi būti nurodyta eurais. To paties reglamento 5 straipsnio 1 dalyje numatyta, kad tokiu atveju žemės ūkio srityje perskaičiavimo kursą lemiantis operacinis įvykis yra paskutinė pasiūlymų pateikimo diena. Minėto straipsnio 3 ir 4 dalyse yra nurodyti išankstiniams mokėjimams ir užtikrinimo priemonėms taikomi operaciniai įvykiai.
(6)
Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Pradedamas Reglamento (EB) Nr. 1785/2003 14 straipsnyje numatytas konkursas dėl grąžinamosios išmokos už KN kodais 1006 30 61, 1006 30 63, 1006 30 65, 1006 30 92, 1006 30 94 ir 1006 30 96 klasifikuojamų visiškai nulukštentų trumpagrūdžių, vidutinių grūdų ir ilgagrūdžių ryžių eksportą.
Konkursas vykdomas į šias paskirtis:
a)
Reglamento (EEB) Nr. 2145/92 priede apibrėžtos I-VI zonos, išskyrus Maltą, Kiprą, Lenkiją, Čekijos Respubliką, Slovakiją, Vengriją, Estiją, Latviją, Lietuvą, Slovėniją, Rumuniją ir Turkiją;
b)
Reglamento (EEB) Nr. 2145/92 priede apibrėžta VIII zona, išskyrus Gajaną, Madagaskarą, Surinamą, Nyderlandų Antilus, Arubą ir Turkso ir Caicoso salas.
2. 1 dalyje nurodytas konkursas vykdomas iki 2005 m. birželio 23 d. Konkurso vykdymo metu rengiami reguliarūs konkursai, kurių pasiūlymų pateikimo terminai nustatyti pranešime apie konkursą.
3. Konkursas vykdomas pagal Reglamento (EEB) Nr. 584/75 ir pagal šio reglamento nuostatas.
2 straipsnis
Pasiūlymai svarstomi tik tuo atveju, kai jie teikiami dėl ne mažesnio negu 50 ir ne daugiau negu 3 000 tonų eksportuotino kiekio.
3 straipsnis
Reglamento (EEB) Nr. 584/75 3 straipsnyje numatytas užstatas yra 30 eurų už toną.
4 straipsnis
1. Nukrypstant nuo Komisijos reglamento (EB) Nr. 1291/2000 (5) 23 straipsnio 1 dalies nuostatų, šio konkurso tvarka išduotos eksporto licencijos, nustatant jų galiojimo laiką, laikomos išduotomis pasiūlymo pateikimo dieną.
2. Šios licencijos galioja iki ketvirto mėnesio, skaičiuojant nuo jų išdavimo mėnesio, pabaigos tokia prasme, kaip vartojama 1 dalyje.
5 straipsnis
Valstybės narės perduoda Komisijai gautuosius pasiūlymus ne vėliau negu per pusantros valandos po to, kai pasibaigia pasiūlymų pateikimo terminas, kuris buvo nurodytas pranešime apie konkursą. Pasiūlymai turi būti perduoti priede nustatyta tvarka.
Jei pasiūlymų negauta, valstybės narės informuoja Komisiją per laiko tarpą, kuris buvo nurodytas pirmojoje pastraipoje.
6 straipsnis
1. Reglamento (EB) Nr. 1785/2003 26 straipsnio 2 dalyje numatyta tvarka Komisija, atsižvelgdama į pateiktuosius pasiūlymus, priima sprendimą:
-
arba nustatyti didžiausią eksporto grąžinamąją išmoką visų pirma pagal Reglamento (EB) Nr. 1785/2003 14 straipsnyje nurodytus kriterijus,
-
arba neskirti konkurso laimėtojo.
2. Tuo atveju, kai nustatoma maksimali eksporto grąžinamoji išmoka, konkurso laimėtojais paskelbiami tie konkurso dalyviai, kurių siūloma suma lygi arba mažesnė už maksimalią grąžinamąją išmoką.
7 straipsnis
Pasiūlymų pateikimo pirmajam konkurso turui terminas baigiasi 2004 m. gruodžio 16 d. 10 valandą (Briuselio laiku).
Galutinis pasiūlymų pateikimo terminas yra 2005 m. birželio 23 d.
8 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. lapkričio 26 d.